Nos Petrus decanus capelle ducis, et magister Albericus decanus christianitatis diuionensis, notum facimus omnibus presentes litteras inspecturis, quod nos quasdam litteras inferius contentas, sigillatas sigillis clare memorie Johannis quondam decani capelle ducis, et magistri Guillelmi quondam decani christianitatis diuionensis, vidimus et diligenter inspeximus, et verbo ad verbum legimus non concellatas, non abolitas nec in aliqua parte sui viciatas quarum tenor talis est. Omnibus presentes litteras inspecturis Johannes decanus capelle ducis et magister Guillelmus decani christianitatis diuionensis in domino salutem. Nouerit uniuersitas vestra quod, constituti in presentia nostra Guido filius defuncti Stephani lou Flamme et Emeniardis uxor eius, dederunt et concesserunt in puram et perpetuam elemosinam pro remedio animarum suarum et antecessorum suorum et anniuersario in ecclesiis subscriptis faciendo post obitum ipsorum videlicet ecclesie Sancti Benigni diuionensis pro pitantia conuentus, quatuor libras diuionenses annuatim percipiendas super vineam suam sitam en Beois, continentem tria iornalia et plus ecclesie Sancti Stephani diuionensis; pro pitantia conuentus quadraginta solidos predicte monete percipiendos annuatim die anniuersario eorum super vineam suam de Monteuigne; capellæ ducis Diuionis viginti solidos diuionenses percipiendos annuatim super vineam suam de Trimolois; capelle diuitum diuionensium decem solidos diuionenses percipiendos annuatim super vineam suam de Champmol; fratribus beate Marie iuxta Talant decem solidos diuionenses annuatim percipiendos super dimidium iornale vinee situm en Becis iuxta vineam quam tenent ibidem ex elemosina Petri Griffon, volentes et concedentes dicti Guido et Emeniardis ut quicumque dictas vineas tenebunt, dictas summas denariorum annuatim post obitum dictorum Guidonis et Emenardis die anniuersariorum suorum dictis ecclesiis reddere teneantur, alioquin ipse ecclesie ad predictas vineas se teneant et eos possideant quousque integre dicte summe persoluantur eisdem sicut superius sunt expresse. Et ad hec ipsi Guido et Emenardis dictas vineas et illos qui eas tenebunt predictis ecclesiis specialiter obligarunt. In cuius rei testimonium ad petitionem Guidonis et Emenardis presentibus litteris sigilla nostra apposuimus. Actum anno Domini M°. CC°. quadragesimo primo mense nouembris.